Nordjyllands Politi har netop udsendt advarsel om, at al færdsel på isen er forbudt.

Nordjyllands Politi minder – i denne kolde tid – om, at færdsel på is er forbudt. Forbuddet gælder al færdsel på is ud for kyster, i havne eller på offentlige søer, vandløb eller andre vandsteder. - Kun hvis der ved opslag er skiltet med, at man må færdes på isen, er det tilladt, lyder det fra vicepolitiinspektør fra Nordjyllands Politi Henrik Skals. Det er kommunen, der – efter målinger af isdybden – opsætter skilt med, at isen er sikker. Ifølge politibekendtgørelsen gælder forbuddet for områder beliggende i Aalborg, Rebild, Mariagerfjord, Vesthimmerland, Frederikshavn, Brønderslev, Jammerbugt og Hjørring kommune. Overtræder man forbuddet, kan man få en bøde på 1000 kr.